**Badderen bru** er en veibro over Badderelva (også kalt Badderen) på europavei 6 i Badderen i Kvænangen kommune. Det er en 37 meter lang betongbro oppført i 1986 i forbindelse med at E6 gjennom Badderen ble lagt om.

Det fantes en eldre bru, sansynligtvis fra 1930-årene da vei ble bygget langs Nord-Troms og Finnmark, som ble revet 2021.

Kollaps
-------

Den 31. mai 2022 ble Badderen bru stengt etter at deler av fundamentene ble vasket bort av vårflommen og broen begynte å knekke sammen. Forsvaret ble forespurt om å legge ut en provisorisk bro. Skadene var så store at broen ikke lar seg reparere. Vegvesenet trengte om lag to uker på å legge ut en midlertidig bro. En eldre bro oppstrøms ble sterkt skadet av vårflommen i juni 2021 og revet. Etter at den gamle broen forsvant kan endrete strømforhold i elven ha medvirket til midtpilaren på den nye broen ble undergravet. Ifølge Statens vegvesen ble det endringer i elveløpet og strømforholdene da den gamle broen forsvant og elven gravde seg da dypere under broen på E6. Den økte erosjonen begynte trolig ved vårflommen i 2021. Vegvesenet satte i gang erosjonssikring på stedet høsten 2021 og dette arbeidet tok pause da vinteren kom. Vegvesenet har satt i gang kontroll av tilsvarende broer.

Trafikken ble omdirigert via Finland fordi det ikke finnes omkjøringsmuligheter i Norge. Dette medførte en omvei Tromsø–Alta på 170 km, og mellom nabotettstedene Storslett–Burfjord på 540 km. Det ble sett opp båtturer til Badderen kai fra Burfjord og Skjervøy.

Vegvesenet begynte å montere en midlertidig bro lagt over den eksisterende delvis kollapsede broen fra 3. juni 2022. Den midlertidige broen ble tatt i bruk for trafikk 8. juni kl. 0100. Den har ett kjørefelt og er lysregulert.

Ny bru i 2023
-------------

En ny bru skal bygges på samme sted som den som kollapset. En ny tofelts midlertidig bru settes opp våren 2023, og etter det skal den tidligere midlertidige bruen rives.

Etter det skal en ny permanent bru bli bygget på stedet for 1986 års bru.

Referanser
----------

1. ↑  "Trafikkmengde 2021, Ev6 K S196D1 m5716-6238, Ev6 K S197D1 m0-2427"; besøksdato: 3. juni 2022; Nasjonal vegdatabank-ID: 1014967388.
2. 1 2  Skoglund, Jarle (11. oktober 2021). «Vårflommen tok gamle Badderelv bru: Nå rives den og erstattes med flomsikring mot E6». *Veier24.no* **(norsk)**. Besøkt 2. juni 2022.
3. ↑  Wilhelms, Hanne (31. mai 2022). «E6 stengt i Nord-Troms – omkjøring via Finland». *NRK*. Besøkt 31. mai 2022.
4. ↑  Brukollaps på E6 i Kvænangen: Tar uker å få midlertidig bru på plass
5. ↑  Vik, Sidsel (2. juni 2022). «Lokalbefolkningen fryktet av brua over E6 i Kvænangen skulle kollapse». *NRK*. Besøkt 2. juni 2022.
6. ↑  «Midlertidig bru underveis til E6 i Nord-Troms». *Statens vegvesen*. Besøkt 2. juni 2022.
7. ↑  Wilhelms, Hanne (1. juli 2022). «Endra strømningsforhold ført trolig til ødelagt bro over E6 i Badderen». *NRK*. Besøkt 3. august 2022.
8. ↑  Wilhelms, Hanne (1. juli 2022). «Endra strømningsforhold ført trolig til ødelagt bro over E6 i Badderen». *NRK*. Besøkt 3. august 2022.
9. ↑  Midlertidige transportløsninger som følge av at Badderen bru er stengt[*død lenke*]
10. ↑  Wilhelms, Hanne (2. juni 2022). «Første deler av bruen ankommet Badderen». *NRK*. Besøkt 5. juni 2022. «Bruen skal bli montert på land. Når den er ferdig vil den rulles over eksisterende bru, hvor den tas imot, forklarer Lyng Hansen.»
11. ↑  Andreassen, Rune N. (5. juni 2022). «Midlertidig bru snart klar: Gjenåpner E6 i Nord-Troms allerede onsdag». *NRK*. Besøkt 5. juni 2022.
12. ↑  Bru over Badderen opnar neste veke – her er arbeidet i gang
13. ↑  NRK *Nyhetsmorgen*, 8. juni 2022
14. ↑  Badderen bru: Kontrakt for ny, midlertidig bru er lyst ut
15. ↑  E6 Badderen bru, nybygg

|  |  |
| --- | --- |
| Oppslagsverk/autoritetsdata | Nasjonal vegdatabank
 |